Page:Gospel of Saint John in West-Saxon.djvu/81

, 16] 7. Ne mæg middaneard ēow hatigean; ac hē hatað mē, for þām ic cȳþe gewitnesse be him þæt his weorc synt yfele.

8. Fare gē to þison frēolsdæge; ic ne fare tō þison frēolsdæge, for þām mīn tīd nis gȳt gefylled.

9. Hē wunede on Galilea, þā hē þās þing sǣde.

10. Eft þā his gebrōðru fōron, þā fōr hē ēac tō ðām freolsdæge, næs nā openlīce [ac dīgollīce].

11. Đā Iudeas hyne sōhton on þām frēolsdæge, and cwǣdon, Hwār is hē?

12. And mycel gehlȳd wæs on þǣre menigeo be him. Sume cwǣdon, He is gōd; ōðre cwǣdon, Nese, ac he beswīcð þis folc.

13. Þeah hwæþere ne spæc nān man openlīce be him for þǣra Iudea ege.

Ðys [godspel] sceal on mydlengtenes wucan on tȳwesdæg.

14. Þā hit wæs mid dæg þæs frēolsdæges, þā ēode sē Hǣlend intō þām temple, and lǣrde.

15. And þā Iudeas wundredon and cwǣdon, Hūmeta cann þēs stafas, þonne hē ne leornode?

16. Sē Hǣlend him andswarode and cwæþ, Mīn lār nis nā mīn, ac þæs þe mē sende.